Collavurar empè da cumandar!

Da S. Margarita

Lavurs da l’emprendista:
–	Dar aria a las stanzas
–	Ir a la posta
–	Far copias
–	Scriver adressas
–	Far café e lavar giu
–	Svidar ils chanasters da palpiri

Tut quai sto far l'emprendista, quai è cler. Quellas èn qua per quai, en mintga cas durant l'emprim onn d'emprendissadi! Displaschaivlamain è quai il cas en tants e tants manaschis. Jau sper be che quels tals emprendists ed emprendistas n'hajan betg memia gronda tema da lur superiurs e ristgan da far opposiziun, pertge quai n’èn betg lavurs d'emprendists! Ma datti insumma lavurs d’emprendists? Per mai na, perquai che mintga lavur ch’in emprendist sa far, stuess savair far er ses superiur, e per quel motiv fatsch jau opposiziun sche las lavurs menziunadas a l’entschatta vegnan numnadas “lavurs d'emprendists”. Cler, en in manaschi ston er quellas lavurs vegnir fatgas. Ma jau prov da las far ensemen cun mia emprendista Raffaela.

Uschia èn ellas fatgas pli spert, Raffaela n'ha betg l'impressiun da stuair far suletta tut “la merda”, e magari faschond talas lavurs avain nus er anc la pussaivladad da discutar davart il davos matsch da ballape, u che nus vegnin perfin da schliar in u l'auter problem da Raffaela.

A mai para immens impurtant, che jau sco sia superiura piglia er la peda da discutar ina u l'autra chaussa privata cun ella. Quellas “custaivlas” minutas che jau perd qua tras vegnan remuneradas dublamain tras la buna relaziun da lavur ch’in tal raschieni po stgaffir.

Ed ina buna relaziun da lavur è per mai la chaussa la pli impurtanta en in manaschi. Mes duair è er quel d'integrar l'emprendista sche bain sco pussaivel en mia lavur da mintgadi. Ella ha il dretg da dumandar, d'empruvar e perfin da sbagliar. Differentas lavurs sa ella far bain spert suletta, autras faschain nus ensemen. Nus discutain er sur dals problems ch’i dat en noss manaschi. I capita er che Raffaela chatta in u l'auter sbagl tar mai, ma è quai ina dischonur. Sbagls pon capitar a mintgin e sche’ jau als lasch valair, è quai segiramain ina tscherta satisfacziun per in'emprendista ed er ella sa lascha curreger pli tgunsch. Igl è bain cler che nus discurrin er sur da sias prestaziuns en scola. Raffaela n'ha naginas difficultads en quel grà, ma vess quai dad esser il cas, sche sun jau persvadida ch’ensemen vegnissan nus da schliar er quellas.

Che jau na duvrass betg avair ina relaziun memia persunala cun mia emprendista, avevan manegià mes collavuraturs. Els han cusseglià da ma laschar dar dal “Vus” (pervia dal respect!), cler, jau sappia dir “ti” ad ella, ch’ella saja a la fin be gist or scola. Jau als hai engrazià per lur buns cussegls ed hai fatg il cuntrari! Per mai è ina matta da 16 onns ina persuna creschida e nus essan ans decididas per il “ti”. Perquai ans respectain nus tuttina l'ina l'autra - respect na dependa betg d'in “ti” u d'in “Vus”.

Per blers superiurs para ina tala relaziun nunpussaivla. Jau crai però da pudair dir ch’en noss manaschi saja questa moda da lavurar sa cumprovada. Probablamain n’è Raffaela gnanc conscienta che nossa relaziun da lavur è in pau speziala. Ma sia tschera cuntenta e ses grond engaschament per noss manaschi ma dattan perditga che quai è er ina via - e forsa gnanc la mendra.